Tydelike hoof vir sukkelende Denel aangewys | Maroela Media
Talib Sadik is as waarnemende hoof van die sukkelende Denel aangewys. (Argieffoto: Chantall Presence/ANA)
Denel, Suid-Afrika se sukkelende wapenvervaardiger, het Maandag aangekondig dat Talib Sadik as tussentydse uitvoerende groephoof aangewys is.
Sadik neem dadelik die posisie in.
Weens sy beroerde geldelike situasie sukkel Denel nou maande lank reeds om sy werkers te betaal. Die regering het die wapenvervaardiger verlede jaar 'n reddingsboei van R1,8 miljard gegee, 'n besluit wat skerp gekritiseer is.
Danie du Toit het verlede maand na minder as twee jaar as uitvoerende hoof van Denel bedank. Hy het geen rede vir sy skielike bedanking gegee nie.
Sadik is 'n geoktrooieerde rekenmeester wat tussen 2008 en 2012 as uitvoerende groephoof by Denel gewerk het en het saam met die raad gewerk om 'n omkeerplan vir die staatsbeheerde onderneming saam te stel. Volgens Denel plaas dit Sadik in 'n gunstige posisie vir 'n naatlose oorgang.
"Mnr. Sadik het wye ervaring wat van groot waarde vir Denel gaan wees," het Denel se raad gesê.
Monhla Hlahla, Denel se voorsitter, sê die raad sit intussen sy pogings voort om Denel in 'n volhoubare wapenvervaardiger te omskep en het werkers, verskaffers, kliënte en ander belanghebbendes verseker dat die inwerkingstelling van die omkeerplan Denel se top-prioriteit is.
Die proses om 'n permanente hoof te werf is ook reeds begin.
Pres. Cyril Ramaphosa het Denel verlede jaar uitgelig as 'n sleutel- staatsbeheerde onderneming wat die regering nie wil sien in duie stort nie. Ander instellings wat die president terselfdertyd genoem het, was die Suid-Afrikaanse Lugdiens, wat in Desember in sakeredding geplaas is, Transnet, Eskom en die Passasierspoorspooragentskap (Prasa).
Ramaphosa het destyds gesê sommige van die probleme by staatsbeheerde ondernemings is veroorsaak deur verouderde sakemodelle en om dié rede moet Eskom byvoorbeeld ontbondel word in drie verskillende afdelings, naamlik opwekking, transmissie en verspreiding.
Kan hy geld druk ? Patetiese leuenaars !
Mens kan niks meer glo wat dié mense alles kwytraak nie. As hulle gebly het by die 'verouderde' sakemodelle sou hulle nie bankrot gewees het nie